Grahamstad trek skoon baadjie vir kunstefees aan | Netwerk24
26 Junie 2018 16:45
Die St. Michael-katedraal in die middel van die dorp.
Die 44ste Grahamstad Nasionale Kunstefees begin Donderdag en die inwoners van Grahamstad is volstoom besig om die dorp gereed te kry.
"Ons is bemoedig deur sakeondernemings, toegewyde regeringsamptenare en energieke inwoners wat proaktief betrokke geraak het om van Grahamstad 'n dorp te maak waarop almal trots kan wees," se Tony Lankester, uitvoerende bestuurder van die kunstefees.
"Voorfees-aktiwiteite is reeds aan die gang en besoekers sal deur 'n skoon en gasvrye dorp begroet word."
Strate is skoongemaak en slaggate in die paaie is herstel as deel van 'n skoonmaakveldtog deur 'n plaaslike skool.
'n Veiling wat op die dorp gehou is om geld in te samel vir die Makana Revive-inisiatief wat deur inwoners gelei word om die dorp te rehabiliteer, het R500 000 opgelewer wat gehelp het om 'n gedeelte van die koste van die herstel- en skoonmaakwerk te dek.
Vrywilligers en werkers maak die sinkgate reg in die dorp.
Richard Gaybba, woordvoerder van Makana Revive en voorsitter van die Grahamstad Sakeforum, sê die instroming van skenkings en die oopmaak van die kanale tussen sakeondernemings en die regering het ook bygedra tot inwoners se bereidwilligheid om groter projekte aan te pak soos vir padwerke en om uitgediende water- en rioolinfrastruktuur te vervang.
Spanne is ook hard aan die werk om eilande en straathoeke mooi te maak. Padaanwysings word geverf en stukkende straatligte herstel.
Leerlinge is besig met skoonmaak- en tuinwerk in en om hul skole. St. Andrew's College het gehelp om plaveisel op sypaadjies langs Worcester- en Somerset-straat te lê.
Die Grahamstad Sakeforum werk met informele parkeerwagte saam om 'n veilige omgewing vir almal te skep.
"Dis nie net 'n nuwe baadjie vir fees nie. Die dorp het verskeie uitdagings, maar die inwoners en sakeondernemings het besluit om dit te takel. Daar is 'n goeie energie op ons dorp," sê Lankester.